حکم بن عتیبہ

حکم بن عتیبہ تابعین میں سے ہیں ۔آپ نے 105ھ میں وفات پائی۔

نام ونسب 
حکم نام ابو عبداللہ کنیت، کندہ کے غلام تھے۔

فضل وکمال 
علمی اعتبار سے کوفہ کے ممتاز ترین علماء میں تھے،علامہ ابن سعد لکھتے ہیں:
کان الحکم بن عتیبۃ ثقۃ فقیھا عالما وفیعاکثیر الحدیث  اکابر علماء ان کے کمالات کے معترف تھے، ابن عیینہ کا بیان ہے کہ کوفہ میں حکم کا مثل نہ تھا۔ اس عہد کے تمام علماء ان کی دولتِ علم کے سامنے دامنِ احتیاط پھیلاتے تھے، مجاہدین رومی کہتے تھے کہ مجھ کو حکم کے حقیقی کمال کا پورا اندازہ اس وقت ہوتا تھا جب بڑے بڑے علماء مسجد منی میں جمع ہوتے تھے اور وہ سب ان کی دولتِ علم کے دستِ نگر معلوم ہوتے تھے۔

حدیث 
کوفہ کے ممتاز حفاظِ حدیث میں تھے۔ حافظ ذہبی انہیں حافظ اور شیخ کوفہ  اور علامہ ابن سعد ثقہ اور کثیر الحدیث لکھتے ہیں  حدیث میں انہوں نے صحابہ میں ابو حجیفہؓ ، زید بن ارقمؓ، عبداللہ بن اوفیؓ اور تابعین میں قاضی شریح، قیس ابن ابی حازم، موسیٰ بن طلحہ، یزید بن شریک تیمی، عبداللہ ابن شداد، سعید بن جبیر، مجاہد، عطاء، طاؤس ، قاسم بن مخیمرہ، مصعب بن سعد، محمد بن کعب قرظی اور ابن ابی لیلی وغیرہ سے فیض اٹھایا تھا۔
آپ کے تلامذہ میں، اعمش، منصور، ابو اسحاق سبیعی،ابواسحاق شیبانی، قتادہ، ابان ابن صالح،  حجاج بن دینار ،  اوزاعی، مسعر، ، شعبہ ، ابوعوانہ جیسے علماء تھے۔

فقہ 
ابراہیم نخعی ائمہ فقہ میں تھے، حکم ان کے خاص اصحاب میں تھے  ان کے فیض صحبت نے ان کو کوفہ کا بہت بڑا فقیہ بنادیا تھا۔ عبدہ بن ابی لبانہ کہتے تھے کہ میں نے دونوں کناروں کے درمیان حکم سے بڑا فقیہ نہیں دیکھا، لیث بن سلیم کہتے تھے کہ حکم ،  امام شعبی سے بھی بڑے فقیہ تھے۔

شعبی کی جانشینی 
شعبی کے بعد کوفہ کی مسند علم انہی کے حصہ میں آئی، اسرائیل بیان کرتے ہیں،کہ حکم کو میں نے سب سے پہلے شعبی کی موت کے دن جانا، ان کی موت کے بعد ایک شخص کوئی مسئلہ پوچھنے آیا، لوگوں نے اس سے کہا حکم بن عتیبہ کے پاس جاؤ۔

عبادت وریاضت 
اس علم کے ساتھ وہ بڑے عبادت گذار بھی تھے، عباس زوزی کا بیان ہے کہ وہ صاحب عبادۃ و فضل تھے، پابندی سنت میں خاص اہتمام تھا۔

عظمت واحترام 
ان کے علمی واخلاقی کمالات کی وجہ سے لوگوں کے دلوں میں ان کی بڑی عظمت تھی،مغیرہ بیان کرتے ہیں کہ جب وہ مدینہ آتے تھے تو لوگ ان کے لیے رسول اللہ ﷺ کا ساریہ خالی کردیتے تھے،اس میں وہ نماز پڑھتے۔

وفات 
ہشام بن عبدالملک کے عہد خلافت 105ھ میں وفات پائی۔

حوالہ جات